**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: PRAVA PACIJENATA**

**Datum: 26.04.2013.**

**Br.: Z-06 /13**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** ***istrazivanja@parlament.rs*.** **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[UVOD 3](#_Toc355698495)

[PRAVA PACIJENATA U MEĐUNARODNIM I REGIONALNIM DOKUMENTIMA 3](#_Toc355698496)

[PREGLED NACIONALNIH ZAKONODAVSTAVA O PRAVIMA PACIJENATA 6](#_Toc355698497)

[AUSTRIJA 7](#_Toc355698498)

[BUGARSKA 8](#_Toc355698499)

[ESTONIJA 8](#_Toc355698500)

[KIPAR 9](#_Toc355698501)

[MAĐARSKA 10](#_Toc355698502)

[SLOVENIJA 10](#_Toc355698503)

[UJEDINjENO KRALjEVSTVO 11](#_Toc355698504)

[FEDERACIJA BOSNE I HERCEGOVINE 13](#_Toc355698505)

[FINSKA 13](#_Toc355698506)

[HRVATSKA 15](#_Toc355698507)

[CRNA GORA 15](#_Toc355698508)

[ZAKLjUČAK 16](#_Toc355698509)

[Izvori informacija 16](#_Toc355698510)

**UVOD**

Prava pacijenata su ljudska prava osoba koje imaju potrebu i koriste zdravstvene usluge, bez obzira na stanje svog zdravlja. Sistem zdravstvene zaštite se sastoji od tri stuba koji su ujedno nosioci ovog sistema a to su zdravstveni radnici, pacijenti i osiguravajuća društva. Pacijenti su najbrojniji a ujedno i najranjiviji deo sistema zdravstvene zaštite jer im od pruženih usluga u ovom sistemu zavise zdravlje i život. Zbog toga se zaštiti ljudskih prava pacijenata u evropskom zakonodavstvu daje posebna pažnja. Pored zakonskih rešenja kojima se regulišu prava pacijenata postoje i različiti mehanizmi njihove zaštite a to su najčešće stručni i dobro informisani zdravstveni radnici, kvalitetna zadravstvena usluga, etički kodeksi, nezavisna i efikasna tela i mehanizmi zaštite kao što su različiti saveti i komisije za zaštitu prava pacijenata, zaštitnik pacijenata u zdravstvenoj ustanovi, zdravstvene inspekcije, sudovi, udruženja građana za zaštitu prava pacijenata, informisani i edukovani pacijenti i javnost uopšte. Cilj istraživanja je da, pored pregleda međunarodnih i regionalnih dokumenata koji su poslužili kao osnov za zaštitu prava pacijenata u nacionalnim zakonodavstvima, prikaže pregled pravnih rešenja zaštite osnovnih prava pacijenata u evropskim zemljama uključujući i zakonski definisane mehanizme njihove zaštite.

**PRAVA PACIJENATA U MEĐUNARODNIM I REGIONALNIM DOKUMENTIMA**

Prava pacijenta su se razvijala kroz istoriju, kao i većina drugih tekovina međunarodnog prava, kroz međunarodne ugovore – konvencije, deklaracije i povelje u svetskim okvirima i dokumenta Evropske unije i Saveta Evrope u evropskom okviru. Pojam prava pacijenata je razvijen iz koncepta ličnosti Univerzalne deklaracije o ljudskim pravima Ujedinjenih nacija iz 1948. godine, koja u članu 25. ljudima priznaje „urođeno dostojanstvo“ i „jednaka i neotuđiva prava svih članova ljudske porodice“, i prava na zdravlje i zdravstvenu negu. Iako Univerzalna deklaracija nije međunarodni sporazum sa pravno obavezujućom snagom ona ima autoritet i uticala je na donošnje pravno obavezujućih sporazuma Ujedinjenih nacija: Međunarodnog pakta o građanskim i političkim pravima i Međunarodnog pakta o ekonomskim, socijalnim i kulturnim pravima (pravo na najviši stepen zdravlja koji može da se postigne čl.12.) i mnoge druge dokumente kao što su Međunarodna konvencije o ukidanju svih oblika diskriminacije žena (ukidanje diskriminacije žena u zdravstvenoj zaštiti čl.12. i pravo žena iz ruralnih oblasti na pristup zdravstvenim ustanovama čl.14. stav 2-b), Međunarodna konvencija o ukidanju svih oblika rasne diskriminacije (zabrana rasne diskriminacije u zdravstvenoj zaštiti čl.5., stav 1-e), Konvencija o pravima deteta (pravo na najviši mogući stepen zdravstvene zaštite, čl.24.), Međunarodna konvencija za zaštitu prava svih radnika migranata i članova njihovih porodica (pravo na zdravstvenu zaštitu, čl.28.). Postoje i dokumenti drugih međunarodnih organizacija o pravima pacijenta koji nisu pravno obavezujući ali su značajni u primeni moralnih i diplomatskih pritisaka na vlade država koje krše neke ili sve od njihovih odredaba kao na primer: Deklaracija iz Alma Ate Svetske zdravstvene organizacije iz 1978. godine koja je bila važna za promociju zdravlja, Deklaracija o pravima pacijenata Svetske medicinske organizacije iz 1981. godine koja se odnosi na pravo na poveljivost informacija i na saglasnost pacijenta, Deklaracija o zdravstvenoj zaštiti orjentisanoj ka pacijentu Internacionalne alijanse organizacija pacijenta iz 2006. godine koja predstavlja interese udruženja pacijenata u sistemima zdravstvene zaštite kroz uključivanje pacijenta na svim nivoima na kojima se donose odluke, posebno kada se te odluke tiču njihovog zdravlja i načina života. Treba spomenuti i Univerzalnu deklaraciju o bioteci i ljudskim pravima UNESKO-a iz 2005. godine, Etičke principe za medicinska istraživanja koja uključuju ljudske subjekte i Otavsku deklaraciju o pravima deteta na zdravstvenu zaštitu Svetske medicinske asocijacije iz 1964., odnosno 1998. godine, Principe prava pacijenta u Evropi Svetske zdravstvene organizacije iz 1994. godine.

U evropskim okvirima glavni standardi koji štite ljudska prava u sistemu zdravstvene zaštite su obavezujuća dokumenta Evropske unije kao i dokumenta Saveta Evrope i civilnog sektora. Savet Evrope je u cilju ostvarivanja osnovnih ličnih i demokratskih prava i sloboda u Evropi doneo neke od najvažnijih dokumenata i uspostavio Evropski sud za ljudska prava kao deo stalnog sistema pravne zaštite. Vodeći dokument u ostvarivanju ljudskih prava, donet samo dve godine od donošenja Univerzalne deklaracije Ujedinjenih nacija, je Evropska konvencija o ljudskim pravima iz 1950. godine čije su potpisnice sve države članice, zatim Evropska socijalna povelja iz 1961. godine koja je vodeći regionalni instrument za ekonomska i socijalna prava za čije ostvarivanje je nadležan Evropski komitet za socijalna prava kroz periodične izveštaje država i kolektivne žalbe. Za ostvarivanje prava pacijenta od naročite važnosti je Konvencija o ljudskim pravima i biomedicini koja obavezuje sve države koje su je ratifikovale da se poštuje i štiti humana suština ljudskog bića u slučajevima sukoba sa naučnim dostignućima koji bi imali karakter zloupotrebe znanja iz oblasti biomedicine. Neke od glavnih odredbi ove Konvencije su pravičan pristup zdravstvenoj zaštiti u članu 3., pravo na informaciju i slobodan pristanak u čl. 5. do čl. 9 i pravo na poštovanje privatnog života u vezi informacija o svome zdravlju u čl. 10. Od mnogobrojnih preporuka Saveta Evrope koje se tiču ostvarivanja prava pacijenata treba istaći Preporuku br. R (2000) 5 Komiteta ministara/ki zemljama članicama o razvoju struktura za učešće građana/ki i pacijenata/kinja u procesu donošenja odluka koje utiču na zdravstvenu zaštitu, koja ima snažan politički i moralni uticaj u multikulturnim društvima gde su određene grupe obično marginalizovane tako što osigurava jednako učešće za svakog pojedinca u procesu donošenja odluka koje se odnose na zdravstvenu negu.

U pogledu razvoja prava pacijenata u Evropi od naročite važnosti bila je Evropska konsultacija o pravima pacijenata održana u Amsterdamu 1994. godine pod pokroviteljstvom Regionalne kancelarije Svetske zdravstvene organizacije za Evropu (WHO-EURO) čiji je cilj bio da se definišu principi i strategije za promovisanje prava pacijenata u kontekstu već započetog procesa zdravstvene reforme u većini evropskih zemalja. Rezultat ovog sastanka je dokument Deklaracija o promociji prava pacijenata u Evropi koji postavlja principe za promociju i implementaciju prava pacijenata u zemljama Evropske unije. Iako neobavezujuća ova Deklaracija fokusirana na prava pacijenata na informaciju, saglasnost, poverljivost i privatnost u zdravstvenoj nezi i zaštiti je postala važan početni dokument koji je obezbedio implementaciju pomenutih prava i donošenje drugih dokumenata. Dve godine kasnije Svetska zdravstvena organizacija je donela Ljubljansku povelju o reformi zdravstvene zaštite koja sadrži nekoliko osnovnih principa kojima se osigurava bolje zdravlje i kvalitet života pacijenata kao i njihovo aktivno učešće u definisanju boljih uslova pružanja zdravstvene nege. Pokret za prava pacijenata širom Evrope zahtevao je aktivniju ulogu pacijenata u kreiranju pružanja zdravstvenih usluga kao i da se postojeće neobavezujuće odredbe regionalnih dokumenata o zdravstvenoj zaštiti definišu kao obavezujuće. U Rimu je 2002. godine doneta Evropska povelja o pravima pacijenata, Mreže za aktivno učešće građana[[1]](#footnote-1) u saradnji sa 12 različitih udruženja građana iz zemalja Evropske unije. Ova povelja, poznatija kao Rimska povelja, predstavljala je osnovu za reformu zdravstvene zaštite u Evropskoj uniji iako nije pravno obavezujuća jer je jaka mreža grupe za ljudska prava i prava pacijenata širom Evrope upravo zahvaljujući njoj lobirala kod svojih političkih predstavnika za priznavanje i prihvatanje prava iz ove povelje. Prava ove povelje su utemeljena u osnovnim ljudskim pravima Povelje o osnovnim ljudskim pravima u Evropskoj uniji i kao takva moraju se prepoznati i poštovati u svakoj zemlji. Povelja takođe predstavlja i polaznu osnovu za praćenje i evaluaciju sistema zdravstvene zaštite u Evropi[[2]](#footnote-2). Povelja prepoznaje četrnaest konkretnih prava pacijenta koja zajedno za cilj imaju garanciju visokog nivoa zaštite ljudskog zdravlja i visokog nivoa kvaliteta zdravstvenih usluga u različitim nacionalnim zdravstvenim službama u Evropi. Pojedinačno svako od navedenih prava garantuje da svaka osoba ima:

- pravo na odgovarajuću uslugu radi sprečavanja bolesti (čl.1. Pravo na preventivne mere);

- pravo na pristup zdravstvenim uslugama kada njegovo ili njeno zdravstveno stanje to zahteva jer zdravstvene usluge moraju biti jednako dostupne svima, bez diskriminacije na osnovu finansijskog stanja, mesta stanovanja, vrste bolesti ili vremena pristupa zdravstvenim uslugama (čl.2. Pravo na pristup);

- pravo na pristup svim oblicima informacija koje se odnose na njegovo/njeno zdravstveno stanje, metode lečenja i njihovo korišćenje, a i sva naučna dostignuća i tehnološke inovacije moraju mu/joj biti stavljene na raspolaganje (čl.3. Pravo na informisanost);

- pravo na pristup svim infomacijama koje bi njemu/njoj omogućile aktivno učešće u odlukama koje se tiču njegovog/njenog zdravlja i koje su preduslov za bilo kakvu proceduru ili tretman, uključujući i učestvovanje u naučnom istraživanju (čl.4. Pravo na pristanak);

- pravo slobodnog izbora između različitih tretmanskih procedura i davalaca zdravstvene zaštite na bazi adekvatne informacije (čl.5. Pravo na slobodu izbora);

- pravo na poverljivost ličnih informacija, uključujući i one koje se odnose na zdravstveno stanje i potencijalnu dijagnostiku ili terapijske procedure, kao i na zaštitu privatnosti za vreme dijagnostičkih pretraživanja, pregleda specijalista i medicinskog/hirurškog tretmana uopšte (čl.6. Pravo na privatnost i poverljivost);

- pravo da dobije neophodan tretman brzog i planiranog vremena u svakoj fazi rada (čl.7. Pravo poštovanja pacijentovog vremena);

- pravo pristupa visoko kvalitetnim zdravstvenim uslugama na osnovu specifikacije i pridržavanja preciznog standarda (čl.8. Pravo na pridržavanje kvalitetu standarda);

- pravo da bude pošteđen povreda prouzrokovanih lošim funkcionisanjem zdravstvenih službi, pogrešnom medicinskom praksom i greškama i pravo pristupa zdravstvenim uslugama i tretmanima koji zadovoljavaju visoke sigurnosne standarde (čl.9. Pravo na sigurnost);

- pravo pristupa inovacionim procedurama, uključujući dijagnostičke procedure, prema internacionalnim standardima i nezavisno od finansijskih i ekonomskih uslova (čl.10. Pravo na inovaciju);

- pravo da izbegne patnju i bol koliko god je to moguće, u svakoj fazi bolesti (čl.11. Pravo da se izbegne nepotrebna patnja i bol);

- pravo da se dijagnostički i terapeutski programi oblikuju prema njegovim potrebama koliko god je to moguće (čl.12. Pravo na personalizovanje tretmana);

- pravo na žalbu kad god pati od povrede i pravo da dobije odgovor i povratnu informaciju (čl.13. Pravo na žalbu);

- pravo da dobije zadovoljavajuću kompenzaciju u okviru razumno kratkog vremenskog roka (čl.14. Pravo na kompenzaciju).

Prava pacijenta iz ove Povelje, a kako i stoji u njenom trećem delu pod nazivom Smernice za implementaciju Povelje, mogu biti inkorporirana u nacionalna zakonodavstva i zakonodavstvo Evropske unije u celini ili delimično. U Povelji o osnovnim pravima Evropske unije iz 2000. godine, koja je od 2009. godine stupanjem na snagu Lisabonskog ugovora postala pravno obavezujuća u EU, jedno od osnovih prava sadržano u članu 35. je pravo na zdravstvenu zaštitu. Svako od građana Evropske unije ima pravo na preventivnu zdravstvenu zaštitu i pravo na medicinski tretman pod uslovima koji su regulisani nacionalnim zakonima i praksom. U svim definicijama, kao i u primeni politike i delatnosti Evropske unije mora se predvideti visoki nivo zaštite ljudskog zdravlja. Individualna prava pacijenata u Evropskoj uniji su zaštićena putem pojedinačnih dokumenata kao što je Direktiva o zaštiti podataka kojom se naročito štiti pristup osetljivim ličnim podacima o zdravlju (čl.8.) i Direktiva o kliničkim ispitivanjima koja štiti prava pacijenata, kao i osoba koje nisu sposobne da daju svoj pristanak, u kliničkim ispitivanjima uspostavljanjem jasne i trasparentne procedure dobre kliničke prakse.

**PREGLED NACIONALNIH ZAKONODAVSTAVA O PRAVIMA PACIJENATA**

Mnoge evropske zemlje su ubrzo po donošenju Deklaracije o promociji prava pacijenta 1994. godine na nacionalnom nivou regulisale prava pacijenata kroz zakonska akta ili povelje donete sa ciljem zaštite osnovnih prava pacijenta dok su neke zemlje već tada imale posebne zakone kojima se regulišu prava pacijenata, kao što je slučaj sa Finskom koja je 1992. godina prva donela takav zakon, ili povelje, kao što je to slučaj sa francuskom Poveljom o hospitalizovanim pacijentima iz 1974. godine, Poveljom o pravima pacijenata Ujedinjenog kraljevstva iz 1991. godine i dr. Holandija je prva evropska zemlja koja je 1994. godine Zakonom o medicinskom tretmanu unela izmene u Građanski zakon kojima se odnos između lekara i pacijenta reguliše ugovorom. Zemlje koje su po ugledu na Holandiju zdravstvene usluge regulisale kroz ugovor o medicinskim uslugama u građanskim zakonima su Estonija, Litvanija, Slovačka. Zakonsku regulativu o pravima pacijenta donele su sledeće zemlje: Litvanija 1996. godine, Island, Latvija, Mađarska, Grčka 1997. godine, Danska 1998. godine, Norveška 1999. godine, Gruzija 2000. godine, Estonija 2001. godine, Francuska, Belgija 2002. godine, Švajcarska, Rumunija 2003. godine, Kipar, Hrvatska 2004. godine, Slovenija 2008. godine, Federacija BiH, Crna Gora 2010. godine, Nemačka 2013. godine. U nekima od pomenutih zemalja su postojale povelje o pravima pacijenta, kao što je to slučaj sa Nemačkom koja je 1999. godine donela Povelju o pravima pacijenata. Dok su u nekim zemljama doneti i zakoni i povelje, u nekima se prava pacijenata relulišu isključivo zakonima o pravima pacijenata, a u nekima su prava pacijenata regulisana odredbama različitih zakona kao što su na primer zakon o zdravstvenoj zaštiti, zakon o zaštiti ličnih podataka i dr.

**AUSTRIJA**

U Austriji su prava pacijenta regulisana kroz nekoliko dokumenta: Povelja o pravima pacijenata iz 2002. godine, federalni Zakon o lekarima iz 1998. godine, federalni Zakon o bolnicama iz 1957. godine i federalni Zakon o zaštiti ličnih podataka iz 2000. godine. Zakon o bolnicama iz 1957. godine definiše listu prava pacijenata a prema Povelji o pravima pacijenata individualna prava pacijenata se posebno štite. Ljudsko dostojanstvo se štiti u svim situacijama a pacijent se ne sme diskriminisati kada postoji sumnja da je bolestan, drugim rečima pacijent je svako ko ima potrebu za zdravstenom zaštitom na koju ima jednako pravo bez obzira na starost, pol, poreklo, finansijsku situaciju, religiozna ubeđenja, prirodu i uzrok bolesti i slično. Poveljom su definisana prava pacijenta na dostojanstvo i integritet, pravo na informisanost i pristanak, pravo na pristup dokumentaciji, pravo na zaštitu pacijentovih interesa, pravo na žalbu i posebna pravila koja se primenjuju kada su deca u pitanju (adekvatna oprema u bolnici orjentisana ka potrebama deteta, pravo na zajednički prijem beba sa majkama, deca ispod 14 godina se u bolnicu smeštaju odvojeno od odraslih pacijenata kad god je to moguće, deca školskog uzrasta imaju dodatnu nastavu tokom dužeg boravka u bolnici). Pacijent može otpočeti sa lečenjem samo uz lični pristanak, odnosno uz pristanak zaštitnika njegovih interesa ukoliko pacijent nije u mogućnosti da daje pristanak. Ima pravo na sve informacije koje se odnose na njegovo zdravlje, moguće tretmane i alternativne tretmane, kao i na uvid u svoju medicinsku dokumentaciju u bilo kom trenutku. Povelja garantuje pravo na privatnost pacijenta koja se štiti i odredbama federalnog Zakona o lekarima prama kojima su lekari dužni da štite privatnost svojih pacijenta. Pacijenti imaju pravo na žalbu i kompenzaciju koja se ostvaruje na nekoliko nivoa: prvo žalbom samoj zdravstenoj ustanovi, zatim u vansudskim sporovima preko nezavisne institucije pacijentovog zastupnika i/ili odbora za mirno rešavanje sporova federalne Lekarske komore i dalje u postupku pred sudom. U svakoj od devet saveznih država ili pokrajina se zakonom uspostavljaju zastupnici za prava pacijenata koje postavljaju guverneri. Njihov glavni zadatak je da štite prava i zastupaju interese pacijenata posredovanjem u sporovima. Za pacijente smeštene u psihijatrijske ustanove takođe se angažuju zastupnici koji su zaposleni od strane Udruženja pravnih zastupnika i pacijentovih advokata koji prema Zakonu o bolnicama predstavljaju zakonski i dobrovoljno hospitalizovane psihijatrijske pacijente. Lekarska komora na regionalnom nivou osniva odbore za mirno rešavanje sporova čiji je glavni cilj da u vansudskom postupku reše konflikt između lekara i pacijenta u slučaju kada se pacijent žali na lekarsku grešku ili grešku u lekarskom tretmanu. Posebni fondovi za obeštećenje pacijenta su nastali kao mogućnost podrške u vansudskom rešavanju sporova. Fondovi su osnovani u svim pokrajinama posebnim zakonima.

**BUGARSKA**

U Bugarskoj ne postoji poseban zakon o pravima pacijenata. Prava pacijenata su sadržana u odredbama Ustava, Zakona o zdravlju iz 2004. godine i Zakona o zdravstvenom osiguranju iz 1998. godine. Član 52. Ustava navodi da je u cilju dobijanja pristanka od strane pacijenta za dalje lečenje lekar u obavezi da informiše pacijenta o procedurama i posledicama lečenja. Niko ne može biti prinuđen na lečenje ili sanitarne mere osim u slučajevima utvrđenim zakonom. Najvažniji od zakona koji reguliše status, prava i obaveze građana u sistemu zdravstvene zaštite je Zakon o zdravlju. Ovim zakonom štiti se pravo pristupa medicinskoj dokumentaciji kao i pravo na privatnost. U ovom zakonu nema odredbi o pravu pacijenata na žalbu. U drugom poglavlju Zakona koje se zove Prava i obaveze pacijenata predviđeno je osnivanje Savetodavnog veća za prava pacijenata pri Ministarstvu zdravlja sa zadacima da prati i analizira važeće propise o pravima pacijenata, priprema predloge za izmene postojećih propisa, daje mišljenja na predloge zakona. U ovom poglavlju se takođe regulišu neophodni uslovi koje reprezentativne organizacije treba da ispune u cilju zaštite prava pacijenata. Prava pacijenata na zdravstvenu zaštitu regulisana su Zakonom o zdravstvenom osiguranju čiji je osnovini princip – princip solidanrnosti. Obavezno zdravstveno osiguranje garantuje besplatnu zdravstvenu zaštitu osiguranika i podjednako korišćenje prikupljenih sredstava. Svesni činjenice da postoji potreba za posebnim zakonom o pravima i obavezama pacijenata formirana je radna grupa sa ciljem izrade nacrta zakona a u kojoj učestvuju sve državne institucije, profesionalci i udruženja građana za zaštitu prava pacijenata.

**ESTONIJA**

U Estoniji su prava pacijenata regulisana odredbama različitih zakona i ne postoji poseban zakon o zaštiti prava pacijenata. Većina prava i obaveza pacijenta su regulisana Zakonom o obligacionim odnosima iz 2001. godine koji je urađen po holandskom modelu ugovora za medicinski tretman kojim se reguliše odnos između pacijenta i lekara. Ovaj zakon se fokusira kako na obaveze pružalaca zdravstvenih usluga tako i na pacijente kojima garantuje jasno definisana prava od momenta započinjanja medicinskog tretmana. Pacijent ima pravo na informisani pristanak odnosno ne može biti pregledan bez pristanka, a lekar koji ga pregleda je u obavezi da blagovremeno, kako bi pacijent imao vremena da se predomisli, informiše pacijenta o rezultatima pregleda, stanju njegovog zdravlja, svim mogućim bolestima i razvoju novih bolesti, prirodi i cilju medicinskih usluga koje će dobiti, rizicima i posledicama koje su u vezi sa pruženim zdravstvenim uslugama i drugim mogućim vidovima lečenja. Za pristanak se popunjava obrazac ili pisana izjava o pristanku na lečenje, naročito kad su u pitanju rizične intervencije, koja sadrži sve podatke o bolesti i toku lečenja. Pacijent je obavezan da lekaru pruži sve neophodne infomacije i dokumentaciju o svojoj bolesti. Zakonom su regulisana i prava pacijenata koji nisu u stanju da svesno daju svoj pristanak, pravo na privatnost, čuvanje medicinske dokumentacije i pravo na poverljivost informacija.

Pored Zakona o obligacionim odnosima, odredbe koje se odnose na prava pacijenata su sadržane i u drugim zakonima kao što je Krivični zakonik – obaveza čuvanja lekarske tajne, Zakon o zdravstvenom osiguranju – pravo na drugo mišljenje ili Zakon o organizaciji zdravstvenih službi – pravo na kvalitetnu zdravstvenu negu jer se zakonom reguliše rad odbora eksperata za kontrolu rada davaoca zdravstvenih usluga. U Estoniji ne postoji ombudsman za prava pacijenta i ne postoji zakonski regulisan mehanizam zaštite prava na žalbu. U članu 770. Zakona o obligacionim odnosima regulisane su obaveze davaoca zdravstvenih usluga prema kome su davaoci zdravstvenih usluga odgovorni za povrede svojih obaveza a naročito za greške u postavljanju dijagnoze i procedure lečenja, kao i za prekršaj obaveze da informišu pacijenta i da zatraže njegov pristanak. Takođe su odgovorni i za greške svojih asistenata u medicinskoj proceduri i greške na medicinskim aparatima. Pacijent je taj koji treba da dokaže okolnosti koje su osnova za odgovornost pružaoca zdravstvenih usluga ukoliko medicinska dokumentacija nije vođena u skladu sa zakonom. Takođe, ukoliko postoji sumnja na grešku u dijagnozi ili lečenju sa posledicama po zdravlje pacijenta, pretpostaviće se da je do posledice došlo zbog lekarske greške a na pacijentu je to dokaže u postupku pred sudom. U članu 771. Zakona o obligacionim odnosima navodi se vremenski rok za podnošenje žalbe kojom se potražuje kompenzacija za nastalu štetu. U roku od pet godina od trenutka kada je pacijent postao svestan da je lekar prekršio neku od njegovih obaveza ili izazvao štetu pacijentu, moguće je ostvariti pravo na kompenzaciju.

**KIPAR**

Kipar je 2004. godine doneo Zakon o obezbeđivanju i zaštiti prava pacijenata sa ciljem zakonskog obezbeđivanja zaštite prava pacijenta i uspostavljanja efikasnog mehanizma za praćenje poštovanja tih prava. Zakon je u celini zasnovan na poštovanju jednakog prava svih pacijenta na kvalitetnu zdravstvenu negu uz poštovanje pacijentovog dostojanstva u skladu sa kulturnim ubeđenjima koje nosi i u svakom periodu njegovog života. Zakonom se štiti i pravo na olakšavanje patnji i bola, pravo na hitno lečenje, pravno na informisanost, pravo na pristanak, pristup i čuvanje medicinske dokumentacije, pravo na privatnost čak i posle smrti pacijenta i druga prava. Pravo na žalbu i kompenzaciju nije direktno regulisano ovim zakonom. U trećem poglavlju zakona koje se zove Kontrolni mehanizmi članom 22. i članom 23. reguliše se uvođenje službenika za zaštitu prava pacijenta u državnim bolnicama i odbora za pregledanje žalbi. Službenik koji se bavi zaštitom prava pacijenta je državni službenik ili zaposleni pri ministarstvu zdravlja u saradnji sa ministarstvom finansija. On je nezavistan u odnosu na davaoce zdravstvenih usluga, odnosno zdravstvenu ustanovu u kojoj radi i za svoj rad je odgovoran Ministarstvu zdravlja. Njegov zadatak je da rešava žalbe pacijenata i da nerešene žalbe prosledi nadležnom odboru za pregledanje žalbi. Odbori za pregledanje žalbi se osnivaju pri svakoj od lokalnih jedinica samouprave i sastoje se od pet članova koje postavlja Ministar zdravlja na period od četiri godine. Zadatak odbora je da pregledaju žalbe pacijenata koje se odnose na državne i privatne zdravstvene ustanove. Ne postoje eksplicitne odredbe u zakonu o pravu na kompenzaciju. Član 25. koji se odnosi na prekršaje i kazne navodi da će zdravstveni radnik koji povredi bilo koju od odredbi koje se odnose na čuvanje medicinske dokumentacije i čuvanje ličnih podataka prema Zakonu o zaštiti ličnih podataka biti optužen za prekršaj bez dokaza o namerama ili o profesionalnom nemaru.

**MAĐARSKA**

U Mađarskoj ne postoji poseban zakon kojim su regulisana prava pacijenta. Zdravstveno osiguranje, prava kao i obaveze pacijenta, prava i obaveze zdravstvenih radnika su regulisani Zakonom o zdravstvenoj zaštiti ili Zakonom CLIV iz 1997. godine sa izmenama i dopunama. Iako Zakon nije primer posebnog zakona o pravima pacijenata, drugo poglavlje zakona pod nazivom Prava i obaveze pacijenata je zasnovano na Deklaraciji o unapređenju prava pacijenata u Evropi Svetske zdravstvene organizacije, usvojene u Amsterdamu 1994. godine. Prema Zakonu o zdravstvenoj zaštiti, ustanove koje pružaju zdravstvene usluge su dužne da pri prijemu ili pre pružanja usluge, a u zavisnosti od pacijentovog zdravstvenog stanja, informišu pacijente o njihovim pravima, načinima na koje ih ostvaruju i kućnom redu ustanove. Osnovna prava pacijenata koja reguliše ovaj zakon kroz posebno 2. poglavlje pod nazivom Prava i obaveze pacijenata su: pravo na zdravstvenu zaštitu u članu 6. do člana 9., pravo na poštovanje njegovog dostojanstva u članu 10., pravo na kontakt sa bližnjima u članu 11., pravo da napusti zdravstvenu ustanovu u članu 12, pravo na informacije u članu 13. do člana 14., pravo na sopstvena opredeljenja i donošenje odluka u članu 15. do člana 19., pravo da odbije pružanje zdravstvene zaštite u članu 20. do člana 23., pravo na uvid u medicinsku dokumentaciju u članu 24., pravo na diskreciju i zaštitu podataka u članu 25. Zakon u članu 26. reguliše i obaveze pacijenata koje se odnose na poštovanje i delovanje u skladu sa zakonom i procedurama u zdravstvenoj ustanovi kao i na aktivno učešće u zaštiti, unapređenju i očuvanju ličnog zdravlja, davanje tačnih i pravovremenih informacija zdravstvenim radnicima o sebi i svom zdravlju. Pacijent ima pravo i da podnese žalbu na pružene zdravstvene usluge, u čemu mu pomaže zaštitnik prava pacijenata koga postavlja uprava zdravstvene ustanove. Institut zaštitnika prava pacijenata je u Mađarskoj prvi put uveden 2000. godine kada je 54 zaštitnika počelo da radi pod nadzorom Nacionalne službe zdravstvenih uprava ili ÁNTSZ (mađ.) a trenutno radi 55 zaštitnika od kojih je 13 u Budimpešti i 42 u jedinicama lokalne samouprave. Pacijent koji nije zadovoljan pruženom uslugom od strane zaštitnika ili zdravstvene ustanove može podneti zahtev za inspekcijskim nadzorom od strane Ministarstva zdravlja. U Mađarskoj se šteta nastala zbog pružanja zdravstvenih usluga nadoknađuje prema odredbama Građanskog zakona.

**SLOVENIJA**

U Sloveniji je Zakon o pravima pacijenata (Uradni list RS, br. 15/2008) osnovni zakon kojim se regulišu njihova prava pored Zakona o zdravstvenoj zaštiti i drugih brojnih zakona i podzakonskih akta. U pogledu zaštite prava pacijenata, Slovenija je donošenjem Zakona o pravima pacijenata 2008. godine uvela veliku novinu u sistemu zdravstvene zaštite. Pored toga što propisuje prava pacijenta kao korisnika zdravstvenih usluga, Zakon uređuje procedure za ostvarivanje ovih prava kao i procedure u slučaju njihovog kršenja a takođe i obaveze koje proističu iz tih prava. Zakon omogućava jednaku, adekvatnu, solidnu i sigurnu zdravstvenu zaštitu koja se bazira na poverenju i poštovanju između lekara i pacijenata i lekara ili drugih saradnika i profesionalaca iz medicinske struke. Tri najveće novine koje je uveo zakon su poštovanje integriteta pacijenta, detaljno razrađena procedura podnošenja žalbe i mirno rešavanje sporova između pacijenta i lekara. Prava pacijenata obuhvaćena Zakonom su: pravo na pristup zdravstvenoj zaštiti i pružanje preventivne zaštite, pravo na jednak pristup i tretman u zdravstvenoj zaštiti, pravo na slobodan izbor lekara, pravo na adekvatnu, kvalitetnu i sigurnu zdravstvenu zaštitu, pravo na poštovanje vremena pacijenta, pravo pacijenta na informacije i učešće u odlučivanju, pravo na odlučivanje u postupku lečenja, pravo na poštovanje unapred izražene volje, pravo da se spreči i umanji patnja, pravo na drugo mišljenje, pravo na uvid u medicinsku dokumentaciju, pravo na privatnost i zaštitu ličnih podataka, pravo na žalbu, pravo na besplatnu pomoć u sprovođenju prava pacijenata. Zakon reguliše posebno ostvarivanje prava pacijenata koji nisu sposobni da odlučuju o sebi u članu 35. do člana 38. Pravo na žalbu i pravo na besplatu pomoć i medijaciju u slučaju kršenja prava pacijenata su ovim zakonom veoma široko i detaljno razrađena u članu 47. do člana 53. i u članu 56. do člana 84. kojima se uvodi dvostepeni vanparnični postupak i funkcija zaštitnika prava pacijenata. Pacijent koji smatra da su prekršena neka od njegovih prava može da se žali zaštitniku prava pacijenata odnosno ovlašćenom licu u zdravstvenoj ustanovi gde su narušena prava, tzv. prvo čitanje prekršajne prijave, a u drugom stepenu Komisiji za zaštitu prava pacijenata Republike Slovenije, tzv. drugo čitanje prekršajne prijave, koje je rezervisano za slučajeve koji nisu rešeni u prvom stepenu i putem medijacije. Zakon takođe omogućava da Ombudsman za ljudska prava prati primenu zakona i daje mu ovlašćenja za izdavanje upozorenja odgovornim telima kako bi se osigurali uslovi za sprovođenje zakona. U članu 54. Zakon reguliše i dužnosti pacijenata koje se odnose na aktivno učešće u zaštiti, unapređenju i očuvanju ličnog zdravlja, davanje tačnih i pravovremenih informacija zdravstvenim radnicima o sebi i svom zdravlju kao i o iznenadnim promenama tokom terapije, poštovanje prava drugih pacijenata i zdravstvenih radnika, kao i zakazanih termina, kućnog reda i procedura u zdravstenim ustanovama.

**UJEDINjENO KRALjEVSTVO**

Iako u Ujedinjenom kraljevstvu ne postoji posebno zakonodavstvo o pravima pacijenta ona su na veoma visokom nivou u pogledu njihove zaštite, obezbeđivanja i primene. Pored prakse sudskih slučajeva i zakoni koji se odnose na ljudska prava svojim odredbama pacijentima daju mogućnost da primene ova prava u kontekstu prava pacijenata. Takođe i Povelja o pacijentima u Nacionalnoj zdravstvenoj službi - UK National Health Service (NHS) daje okvir za prava pacijenata u Ujedinjenom kraljevstvu. Povelja je doneta prvi put 1991. godine zbog potrebe da se postave standardi nege u bolnicama i klinikama. Više puta je menjana i dopunjavana i danas obuhvata principe i vrednosti sistema nacionalne zdravstvene zaštite koji se odnose kako na bolničke usluge tako i na lekare opšte prakse ili GP u Ujedinjenom kraljevstvu (GP - general practice doctor) kao i ambulante. Povelja obuhvata prava pacijenata, javnosti i zdravstvenih radnika, standarde nacionalne zdravstvene službe, kao i obaveze i dužnosti koje pacijenti, javnost i zdravstveni radnici imaju jedni prema drugima kako bi se osiguralo pravično i efikasno funkcionisanje nacionalne zdravstvene službe. Iako sama Povelja nema snagu zakona, svi učesnici u nacionalnoj zdravstvenoj službi kao i privatni i drugi sektori koji obezbeđuju rad nacionalne zdravstvene službe su u zakonskoj obavezi da u donošenju odluka i delovanju uzmu u obzir odredbe Povelje. U pogledu zdravstvenog osiguranja, nacionalna zdravstvena služba koja se finasira od poreza obezbeđuje besplatnu uslugu u trenutku korišćenja. Za osobe koje imaju privatno zdravstveno osiguranje to znači da će troškovi lečenja biti pokriveni prema opštim zakonima o pravima potrošača i zakonima kojima se reguliše šire tržište osiguranika. U pogledu prava pacijenta Povelja daje široku lepezu prava koje pacijenti mogu da ostvare, među kojima su i pravo na informisani pristanak, pravo na informacije koje se tiču sopstvenog zdravlja, pravo u pogledu medicinske dokumentacije koje je takođe prisutno i u odredbama Zakona o zaštiti ličnih podataka iz 1998. godine. Pravo na privatnost nije sastavni deo precedentnog prava koje reguliše odnos lekara i pacijenta i čuvanje poverljivih informacija. Lekari su u obavezi da štite privatnost pacijenta. Pravo na privatnost je zaštićeno Zakonom o zaštiti ličnih podataka. Pacijenti imaju pravo na žalbu Nacionalnoj zdravstvenoj službi. Od svake zdravstvene ustanove se očekuje da ima proceduru podnošenja žalbi i osobu zaduženu za prijem žalbi pacijenta. Prema standardnoj proceduri za žalbu nacionalne zdravstvene službe, posle prve žalbe koja se podnosi bolnici ili lekaru, pacijent može da se obrati Obmudsmanu za zdravstvenu službu u Parlamentu. Ombudsman je nezavisan, postavlja ga na period od sedam godina Kraljica na predlog premijera i odgovoran je za rad Parlamentu kome podnosi izveštaje o svom radu. Na lokalnom nivou postoji i Služba za savetovanje pacijenata i uspostavljanje veze Patient Advice and Liaison Service (PALS) koja savetuje pacijente u vezi sa njihovim pravima i pisanjem žalbe. U okviru vladinih reformi zdravstvenog sistema u toku je od ovog meseca uspostavljanje mreže lokalnih službi za nadzor zdravstvene zaštite (Health Watch).

Iako zakonskim odredbama nisu regulisane sankcije za kršenje prava pacijenata, pacijenti mogu u privatnim tužbama ostvariti svoja prava u slučaju povrede zbog nesavesnog lečenja od strane nacionalne zdravstvene službe ili određenog lekara. Obeštećenje se isplaćuje po završetku sudskog procesa u kome je dokazana lekarska greška. Pacijetni takođe imaju pravo da podnesu zahtev za sudsku reviziju ako su direktno pogođeni nekom nezakonitom radnjom ili odlukom od strane nacionalne zdravstvene službe. Odbor za kvalitet zdravstvene i socijalne brige (Care Quality Commission - CQC) ima ovlašćenja da osigura da svi registrovani pružaoci usluga u nacionalnoj zdravstvenoj službi rešavaju žalbe pacijenta regularno. Odbor ima veliki broj izvršnih ovlašćenja prema Zakonu o zdravstvenoj i socijalnoj zaštiti iz 2008. godine za sprovođenje akcija koje su posledica nekvalitetno pruženih usluga u zdravstvu, kao što su inspekcijske i istražne radnje, izdavanje opomena, novčanih kazni u zamenu za sudsko gonjenje i u najtežim slučajevima da krivično goni i suspenduje rad zdravstvene službe.

**FEDERACIJA BOSNE I HERCEGOVINE**

Prava pacijenata u Federaciji BiH su segmentalno uređena propisima o zdravstvenoj zaštiti i zdravstvenom osiguranju. U cilju pružanja jednake, primerene, kontinuirane, kvalitetne i bezbedne zdravstvene zaštite koja se zasniva na partnerskom odnosu pacijenta i lekara javne zdravstvene ustanove ili privatne lekarske prakse Parlament Federacije Bosne i Hercegovine je 2010. godine doneo Zakon o pravima, obavezama i odgovornostima pacijenata (Službene novine Federacije BiH, br. 40/10). Zakonom se uređuju prava, obaveze i odgovornosti pacijenata prilikom korišćenja zdravstvene zaštite kao i način korišćenja zaštite i unapređenja prava. Zakon u članu 6. garantuje širok krug prava pacijenata: pravo na dostupnost zdravstvene zaštite koja uključuje i hitnu medicinsku pomoć, pravo na informacije, pravo na obaveštenost i učestvovanje u postupku lečenja, pravo na slobodan izbor, na smoodlučivanje i pristanak, uključujući i zaštitu prava pacijenta koji nije sposoban da da pristanak, pravo na poverljivost informacija i privatnost, pravo na tajnost podataka, pravo na lično dostojanstvo, pravo na sprečavanje i olakšavanje patnji i bola, pravo na poštovanje pacijentovog vremena, pravo na uvid u medicinsku dokumentaciju, pravo na svojevoljno napuštanje zdravstvene ustanove, pravo pacijenta nad kojim se vrši medicinsko istraživanje, pravo na preventivne mere i informisanje o očuvanju zdravlja, pravo na prigovor, pravo na naknadu štete, pravo na ishranu u skladu sa pacijentovim ličnim stavom i pravo na obavljanje verskih obreda. Sva navedena prava pacijent ostvaruje na osnovu savremene medicinske doktrine, stručnih standarda i normi i u skladu sa mogućnostima zdravstvenog sistema u BiH, uz uslov da prethodno ispunjava svoje obaveze i odgovornosti koje su takođe utvrđene ovim zakonom od člana 49. do člana 58. Obaveze i odgovornosti pacijenta odnose se na pacijentovo lično zdravlje, druge korisnike zdravstvenih usluga i zdravstvene radnike koji obezbeđuju i omogućuju zdravstvene usluge za širu društvenu zajednicu. U cilju ozbezbeđenja primene i praćenja poštovanja prava pacijenta, Zakon reguliše osnivanje komisija za prigovore pacijenata pri zdravstvenim ustanovama, kao i zdravstvene savete jedinica lokalne samouprave, kantonalnog misnistarstva i Federalnog ministarstva zdravlja. Pored komisija i saveta praćenje poštovanja prava pacijenata prate i nadležna zdravstvena inspekcija, zavodi zdravstenog osiguranja kao i institucija ombudsmana. Ombudsman za prava pacijenata u Federaciji BiH ne postoji.

**FINSKA**

Finska je prva u Evropi donela poseban zakon koji reguliše prava pacijenata. Još 1992. godine donet je Zakon o statusu i pravima pacijenata br. 785/1992 koji definiše pravne principe prema kojima se zaposleni u zdravstvu moraju odnositi prema korisnicima zdravstvenih usluga. Pacijent je na osnovu ovog zakona svaka osoba koja koristi zdravstvene usluge. Na osnovu zakona, koji je menjan i dopunjavan, doneti su i podzakonski akti kao i preporuke kojima se preciziraju odredbe koje se odnose na različite aspekte zdravstvene nege. Prava pacijenata opisana u drugom poglavlju zakona počev od prvog - prava na kvalitetnu zdravstvenu i medicinsku negu i srodne tretmane pacijenta iz odeljka 3. zasnovana su na osnovnom principu da svaka osoba koja je državljanin Finske podjednako, bez ikakve diskriminacije i u zavisnosti od zdravstvenog stanja, ima pristup zdravstvenoj i medicinskoj nezi prema mogućnostima u datom trenutku. Pacijent ima pravo na kvalitetnu zdravstvenu i medicinsku negu uz poštovanje ljudskog dostojanstva, ubeđenja i privatnosti. Maternji jezik, posebne potrebe i kultura pacijenta se moraju uzeti u obzir koliko god je to moguće pri pružanju zdravstvenih i drugih usluga. Pacijent mora biti obavešten o datumu prijema zbog lečenja ili tretmana. Pristup zdravstvenoj zaštiti u primarnim ustanovama zdravstvene zaštite, specijalizovanim ustanovama i u hitnim slučajevima regulisan je drugim zakonima kao što je Zakon o zdravstvenoj zaštiti i Zakon o zdravstvenim radnicima. Za sve intervencije i tretmane koji se sprovode pravi se plan – „plan pregleda, tretmana ili medicinske rehabilitacije“ iz odeljka 4. Zakona. Plan se radi uz saglasnost pacijenta ili njegovih rođaka ili staratelja ili pravnih zastupnika. Posebnim odredbama u podzakonskim aktima se reguliše sadržaj plana i učesnici u sprovođenju procedura po planu. Pacijent ima pravo na informisanost, pravo na pristanak i samoodlučivanje, kao i pravo na hitno zbrinjavanje u slučaju da je životno ugrožen. Posebno poglavlje 4. je posvećeno medicinskoj dokumentaciji, načinu vođenja i čuvanja dokumentacije kao i pravu na poverljivost i zabranu pristupa medicinskoj dokumentaciji pacijenta.

U Finskoj postoji ombudsman za prava pacijenta, prema poglavlju 11. Zakona o statusu i pravima pacijenta kojim se reguliše uspostavljanje institucije ombudsmana za prava pacijenta u svakoj ustanovi zdravstvene zaštite s tim da jedan ombudsman može biti nadležan za dve ili više ustanova. Njegovi zadaci su da: savetuje pacijente po pitanju primene Zakona, pomaže pacijentima u situacijama kada smatraju da se njihova prava krše, informiše pacijente o njihovim pravima, deluje na sve načine kako bi se prava pacijenta promovisala i implementirala. Prema odeljku 10. Zakona, pacijent koji nije zadovoljan pruženom zdravstvenom ili medicinskom ili sličnom uslugom ima pravo da podnese prigovor direktoru nadležne zdravstvene ustanove u odgovarajućem roku. Podnošenje prigovora ne ograničava pacijenta da se žali i nadležnim institucijama koje nadziru rad zdravstvenih ustanova. Prilikom razmatranja prigovora u obzir se uzimaju povrede prava pacijenta kao i pravo na obeštećenje zbog posledica na zdravstveno stanje pacijenta prema Zakonu o povredama pacijenata 585/1986 i Zakonu o prekršajima 412/1974 pa se pacijent obaveštava o tome kako može da pokrene pitanje zaštite svojih prava kod nadležnih organa u smislu preduzimanja daljih zakonskih mera, ukidanja ili ograničavanja prava vršenja lekarske prakse ili disciplinske odgovornosti odgovornog lekara i drugih zdravstvenih radnika i ostvarivanja prava na finansijsku nadoknadu zbog nastalih zdravstvenih posledica. Za procesuiranje žalbi nadležni organi su regionalne jedinice državne uprave, Nacionalni nadzorni odbor za socijalnu i zdravstvenu zaštitu (National Supervisory Authority for Welfare and Health)[[3]](#footnote-3), Parlamentarni ombudsman i Kancelarija ministra pravde. Nacionalni nadzorni odbor za socijalnu i zdravstvenu zaštitu se osniva prema odeljku 2a Zakona u sastavu Ministarstva socijalne politike i zdravlja. Članove postavlja vlada na period od četiri godine bez mogućnosti reizbora. Zadatak odobra je da se bavi etičkim pitanjima koja se odnose na socijalno blagostanje i zdravstvenu negu i status pacijenta.

**HRVATSKA**

U Hrvatskoj su prava pacijenata regulisana zakonima, pravilnicima i profesionalnim etičkim kodeksima kao što je Kodeks medicinske etike i deontologije (Narodne novine, br. 55/08) koji takođe sadrže odredbe o zaštiti prava pacijenata. Osnovni zakon koji reguliše prava pacijenata je Zakon o zaštiti prava pacijenata iz 2004. godine (Narodne novine, br. 169/04). Ovim zakonom regulisane su visoke norme humanosti i dostupnosti u zaštiti prava pacijenata prilikom korišćenja zdravstvene zaštite kao i način ostvarivanja tih prava. Uz već priznata prava pacijenata u ostvarivanju zdravstvene zaštite koja su utemeljena odredbama Zakona o zdravstvenoj zaštiti (Narodne novine, br. 150/08) Zakonom o zaštiti prava pacijenata se sveobuhvatno i na jednom mestu regulišu prava pacijenata, uvode se nova prava kao što je na primer pravo na drugo mišljenje a takođe se definiše i kontrolni mehanizam poštovanja prava pacijenata osnivanjem posebnih komisija na nacionalnom i regionalnom nivou. Osnovna prava pacijenata koja su regulisana pomenutim zakonom su: pravo na informaciju u članu 8. do člana 15., pravo na prihvatanje ili odbijanje dijagnostičkog, odnosno terapijskog postupka u članu 16. do člana 18., pravo na zaštitu privatnosti i dostojanstva, čl. 25., pravo uvida u medicinsku dokumentaciju u članu 23. do člana 25. U širem smislu regulišu i sledeća prava: pravo da inforamcija bude data pacijentu na njemu razumljiv način, član 8., pravo da odredi osobu koja će umesto njega/nje biti obaveštena član 15. stav 2., pravo da bude upoznat sa identitetom, specijalizacijom i iskustvom lekara član 12., pravo na konsultacije sa drugim lekarom čl. 10, pravo na održavanje ličnih kontakata odnosno pravo roditelja i rodbine da budu 24 sata prisutni uz pacijenta, član 26., pravo na svojevoljno napuštanje bolnice čl. 27., pravo na privatnost član 28. Zakona. Zakon tretira i prava koja se odnose na zaštitu pacijenata nad kojima se obavlja naučno istraživanje čl. 19 do čl. 21., na zahvate na ljudskom genomu čl. 22, pravo na naknadu štete u skladu sa važećim propisima član. 29. Zakon o zaštiti prava pacijenata u članu 30. do člana 37. reguliše osnivanje Komisija za zaštitu prava pacijenata u jedinicama lokalne samouprave, tzv. županijama, u cilju ostvarivanja socijalne brige u zaštiti i promovisanju prava pacijenata. Komisije imaju po pet članova koje na osnovu javnog konkursa imenuje skupština jedinice lokalne samopuprave iz redova pacijenata, nevladinih organizacija i stručnjaka na području zaštite prava pacijenata. Zadaci komisija su da prati primenu propisa na području jedinice lokalne samouprave koji se odnose na zaštitu prava i interesa pacijenata, prati povrede pojedinačnih prava pacijenata, predlaže preduzimanje mera za zaštitu i promovisanje prava pacijenata, bez odlaganja obaveštava Komisiju za zaštitu prava pacijenata pri Ministarstvu zdravlja o slučajevima težih povreda prava pacijenata koje mogu ugroziti život ili zdravlje pacijenata kao i da javnost obaveštava o povredama prava pacijenata.

**CRNA GORA**

U Crnoj Gori prava pacijenata regulisana su Zakonom o pravima pacijenata iz 2010. godine (Službeni list Crne Gore, br. 40/2010) kojim se između ostalog uređuje pravo pacijenta na: slobodan izbor doktora medicine ili doktora stomatologije u skladu sa novim modelom primarne zaštite, informisanje i obaveštavanje o njegovom zdravstvenom stanju i načinu pružanja zdravstvenih usluga, slobodan izbor i samoodlučivanje o svemu što se tiče njegovog života i zdravlja osim u slučajevima kada to direktno ugrožava njegov život i zdravlje drugih lica, uvid u medicinsku dokumentaciju, drugo stručno mišljenje, privatnost i poverljivost, blagovremenu zdravstvenu zaštitu, prigovor, naknadu štete. Pacijent čije je pravo povređeno ima pravo na prigovor direktoru zdravstvene ustanove ili ovlašćenom licu odnosno zaštitniku prava pacijenata, član 31. stav 3. Pored prava pacijenata Zakon u članu 36. propisuje još i da nadzor nad primenom njegovih odredbi vrši Ministarstvo zdravlja preko zdravstvenih inspektora.

**ZAKLjUČAK**

Pravima pacijenata se daje velika važnost kako na međunarodnom i regionalnom nivou kroz međunarodne ugovore, deklaracije i povelje tako i u nacionalnim zakonodavstvima kroz posebne zakone ili odredbe različitih zakona kojima se ova prava ostvaruju, štite i poštuju. U zemljama koje su na putu pristupanja Evropskoj uniji u poslednjih deset godina je donošenjem posebnih zakona kojima se regulišu ova prava učinjen napredak na polju prepoznavanja i poštovanja prava pacijenata. Posebno definisanje prava pacijenta vodi ka boljem prepoznavanju i prevenciji kršenja ovih prava prilikom korišćenja zdravstvenih usluga. U sistemu zdravstvene zaštite pacijenti se postavljaju u centralni deo a odnos lekara i pacijenta se tertira kao partnerski u kome pacijent aktivno učestvuje. Obaveza lekara nije samo briga o zdravlju i životu pacijenata već i poštovanje njihove ličnosti, ljudskog dostojanstva, privatnosti i samoodlučivanja o sopstvenom zdravlju. Obaveza države da spreči kršenje prava pacijenta se ostvaruje kroz zakonske mehanizme zaštite, i u svim razvijenim zemljama u kojima se ljudska prava štite pacijenti imaju zakonsku mogućnost žalbe zbog kršenja njihovih prava i pravo na ostvarivanje kompenzacije u slučaju štete nastale tokom pružanja zdravstvenih usluga.

**Izvori informacija**

* ECPID odgovor na upit br. 2112 pod nazivom „Protection of Patients' Rights“
* Zakon o ratifikaciji Međunarodnog pakta o građanskim i političkim pravima (Sl. list SFRJ br. 7/71)
* Zakon o ratifikaciji Međunarodnog pakta o ekonomskim, socijalnim i kulturnim pravima (Sl. list SFRJ br. 7/71)
* Zakon o ratifikaciji Konvencije o eliminisanju svih oblika diskriminacije žena (Sl. list SFRJ - Međunarodni ugovori br. 11/81)
* Zakon o ratifikaciji međunarodne konvencije o ukidanju svih oblika rasne diskriminacije (Sl. list SFRJ br. 31/67)
* Zakon o ratifikaciji Konvencije ujedinjenih nacija o pravima deteta (Sl. list SFRJ - Međunarodni ugovori br. 15/90, Sl. list SRJ - Međunarodni ugovori br. 4/96, 2/97)
* Zakon o potvrđivanju revidirane Evropske socijalne povelje (Sl. glasnik RS br. 42/09)
* Zakon o potvrđivanju Konvencije o zaštiti ljudskih prava i dostojanstva ljudskog bića u pogledu primene biologije i medicine: Konvencija o ljudskim pravima i biomedicini (Sl. gl. RS - Međunarodni ugovori br. 12/10)
* Zakon o zaštiti prava pacijenata, Narodne novine, br. 169/04 dostupan na <http://narodne-novine.nn.hr/default.aspx>
* Zakon o zdravstvenoj zaštiti (Narodne novine, br. 150/08) dostupan na <http://narodne-novine.nn.hr/default.aspx>
* Zakon o pravima, obavezama i odgovornostima pacijenata (Službene novine Federacije BiH, br. 40/10) dostupan na <http://www.fmoh.gov.ba/index.php/zakoni-i-strategije/zakoni/zakon-o-pravima-obavezama-i-odgovornostima-pacijenata>
* Zakon o pravima pacijenata (Službeni list Crne Gore, br. 40/2010) dostupan na <http://www.kccg.me/files/1306325738.pdf>
* Act on the Status and rights of Patients (785/1992) <http://www.finlex.fi/fi/laki/kaannokset/1992/en19920785.pdf>
* Convention on the Elimination of All Forms of Discrimination Against Women. United Nations General Assembly. 1979. <http://www.ohchr.org/EN/ProfessionalInterest/Pages/CEDAW.aspx>
* Convention on the Rights of the Child. UN General Assembly Resolution 44/25, 1989. <http://www.ohchr.org/EN/ProfessionalInterest/Pages/CRC.aspx>
* Convention for the protection of Human Rights and Dignity of the Human Being with regard to the Application of Biology and Medicine: Convention on Human Rights and Biomedicine, 1997. <http://conventions.coe.int/Treaty/Commun/QueVoulezVous.asp?NT=164&CM=8&DF=12/04/2013&CL=ENG>
* Charter of fundamental rights of the European Union

<http://eur-lex.europa.eu/LexUriServ/LexUriServ.do?uri=OJ:C:2010:083:0389:0403:en:PDF>

* Declaration of Alma-Alta. WHO, 1978. <http://www.who.int/hpr/NPH/docs/declaration_almaata.pdf>
* Declaration on the Rights of the Patient. World Medical Association,1981.

<http://www.wma.net/en/30publications/10policies/l4/index.html>

* Declaration on Patient-Centered Health Care. International Alliance of Patients’ Organizations (IAPO). <http://www.patientsorganizations.org/declaration>
* Declaration on the promotion of patients' rights in Europe. WHO, 1994. <http://www.who.int/genomics/public/eu_declaration1994.pdf>
* Directive 95/46/EC on the protection of individuals with regard to the processing of personal data and on the free movement of such data

<http://eur-lex.europa.eu/LexUriServ/LexUriServ.do?uri=CELEX:31995L0046:en:HTML>

* Directive 2001/20/EC on the approximation of the laws, regulations and administrative provisions of the Member States relating to the implementation of good clinical practice in the conduct of clinical trials on medicinal products for human use

 <http://eur-lex.europa.eu/LexUriServ/LexUriServ.do?uri=OJ:L:2001:121:0034:0044:en:PDF>

* European Charter of Patients' Rights. Rome, 2002. <http://ec.europa.eu/health/ph_overview/co_operation/mobility/docs/health_services_co108_en.pdf>
* European Social Charter (ECJ) doneta je 1961. godina a stupila je na snagu 1965. godine <http://conventions.coe.int/Treaty/Commun/QueVoulezVous.asp?NT=035&CM=8&DF=12/04/2013&CL=ENG>
* International Covenant on Civil and Political Rights. United Nations General Assembly Resolution, 1966. <http://www.ohchr.org/EN/ProfessionalInterest/Pages/CCPR.aspx>
* International Covention on Economic, Social and Cultural Rights. United Nations General Assembly Resolution 1966. <http://www2.ohchr.org/english/law/cescr.htm>
* International Convention for the Elimination of all Forms of Racial Discrimination. UN General Assembly Resolution, 1965. <http://www.ohchr.org/EN/ProfessionalInterest/Pages/CERD.aspx>
* International Convention on the Protection of the Rights of all Migrant Workers and Members of Their Families, UN General Assembly Resolution 45/158,1990. <http://www.ohchr.org/EN/ProfessionalInterest/Pages/CMW.aspx>
* Law on Safeguarding and Protection of Patients' Rights, 2004 (1(I)/2005) [http://www.olc.gov.cy/olc/olc.nsf/all/00F2DCACC3FE3EC4C225748E001D0005/$file/N.1(I)%202005.pdf?openelement](http://www.olc.gov.cy/olc/olc.nsf/all/00F2DCACC3FE3EC4C225748E001D0005/%24file/N.1%28I%29%202005.pdf?openelement)
* Ljubljana Charter on Reforming Health Care. Ljubljana Conference, 1996. [http://www.euro.who.int/en/who-we-are/policy-documents/the-ljubljana-charter-on-reforming-health-care,-1996](http://www.euro.who.int/en/who-we-are/policy-documents/the-ljubljana-charter-on-reforming-health-care%2C-1996)
* Patients’ rights in Europe: Civic Information on the Implementation of the European Charter of Patients’ Rights. Active Citizenship Network. Brussels, 2007. <http://www.activecitizenship.net/images/patientsrights/patients_rights_report_final-eng.pdf>
* Recommendation No. R (2000) 5 of the Committee of Ministers to member states on the development of structures for citizen and patient participation in the decision-making process affecting health care [https://wcd.coe.int/ViewDoc.jsp?id=340437&BackColorInternet=9999CC&BackColorIntranet=FFBB 55&BackColorLogged=FFAC75](https://wcd.coe.int/ViewDoc.jsp?id=340437&BackColorInternet=9999CC&BackColorIntranet=FFBB%2055&BackColorLogged=FFAC75)
* Universal Declaration of Human Rights. United Nations General Assembly Resolution, 1948. na srpskom jeziku dostupna na <http://www.ohchr.org/EN/UDHR/Pages/Language.aspx?LangID=src5>
* Zakon o pacientovih pravicah (Uradni list RS, br. 15/2008) dostupan na <http://www.uradni-list.si/1/objava.jsp?stevilka=455&urlid=200815>

 Istraživanje uradila:

 Jelena Marković

 viši savetnik - istraživač

1. Mreža za aktivno učešće građana (Active Citizenship Network, engl.) je međunarodno udruženje građana. Više informacija o udruženju na njihovoj veb prezentaciji <http://www.activecitizenship.net/> [↑](#footnote-ref-1)
2. Zajednički projekat Mreže za aktivno učešće građana i italijanske Građanske inicijative Cittadinanzattiva (ital.) pod nazivom „Monitoring prava pacijenata u Evropi“. Konačan izveštaj enleskom jeziku videti u izvorima informacija. [↑](#footnote-ref-2)
3. National Supervisory Authority for Welfare аnd Health <http://www.valvira.fi/en/> [↑](#footnote-ref-3)